Official Journal L 287 , 10/11/1999 P. 0006 - 0011



KOMISIJAS REGULA (EK) Nr. 2377/1999 (1999. gada 9. novembris), ar ko nosaka tirdzniecības standartu sparģeļiem EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1996. gada 28. oktobra Regulu (EK) Nr. 2200/96 par augļu un dārzeņu tirgus kopīgo organizāciju1, kurā jaunākie grozījumi izdarīti ar Regulu (EK) Nr. 1257/19992, un jo īpaši tās 2. panta 2. punktu, tā kā: (1) Sparģeļi ir iekļauti to produktu sarakstā, kuri uzskaitīti Regulas (EK) Nr. 2200/96 I pielikumā un attiecībā uz kuriem jāpieņem standarti; vairākos punktos groza Komisijas 1992. gada 26. februāra Regulu (EEK) Nr. 454/92, ar ko nosaka kvalitātes standartus sparģeļiem3, kas grozīta ar Regulu (EK) Nr. 888/974. Juridiskās skaidrības labad Regula (EEK) Nr. 454/92 būtu jāatceļ un attiecīgie noteikumi būtu jāpārstrādā. Šajā nolūkā un lai saglabātu pārredzamību pasaules tirgū, būtu jāņem vērā tas standarts sparģeļiem, ko ieteikusi Apvienoto Nāciju Organizācijas Eiropas Ekonomikas komisijas (ANO EEK) Darba grupa ātri bojājošos produktu pārstrādes standartizācijai un kvalitātes uzlabošanai. (2) Sistēma sparģeļu šķirošanai pēc lieluma būtu jāvienkāršo, lai panāktu atbilstību sasniegumiem ražošanas un tirdzniecības nosacījumu jomā, bet jo īpaši - atbilstību vairumtirdzniecības un patērētāju prasībām. Šāda vienkāršošana saistīta ar to noteikumu atcelšanu, ar kuriem tiek noteikts sparģeļu maksimālais garums, atvieglojot sparģeļu lieluma tabulā minētos diametra nosacījumus un samazinot zaļo un violeti zaļo sparģeļu diametru līdz 3 mm. Šie grozījumi ļaus tievos zaļos sparģeļus un triguero sparģeļus pārdot atbilstoši tiem pašiem nosacījumiem, kā visus citus sparģeļus. (3) Piemērojot šos standartus, no tirgus vajadzētu izņemt nepienācīgas kvalitātes produktus, sakārtot ražošanu atbilstoši patērētāju prasībām un sekmēt tirdzniecības attiecības, kas balstās uz godīgu konkurenci, un tādējādi padarīt rentablāku ražošanu. (4) Standarti ir piemērojami visos tirdzniecības posmos. Pārvadāšana lielos attālumos, uzglabāšana konkrētu laiku un dažādās pārkraušanas darbības, ko veic ar produktiem, var izraisīt bojāšanos sakarā ar produktu bioloģisko attīstību vai to tendenci ātri bojāties. Šāda bojāšanās būtu jāņem vērā, šos standartus piemērojot tajos tirdzniecības posmos, kas seko nosūtīšanai. Tā kā augstākās šķiras produkti ir jāšķiro un jāiepako īpaši uzmanīgi, attiecībā uz tiem jāņem vērā tikai to svaiguma un turgescences pakāpe. (5) Šajā regulā paredzētie pasākumi ir saskaņā ar Svaigu augļu un dārzeņu pārvaldības komitejas atzinumu, IR PIEŅĒMUSI ŠO REGULU. 1. pants Pielikumā ir noteikts tirdzniecības standarts sparģeļiem, uz kuriem attiecas KN kods 0709 20 00. Šo standartu piemēro visos tirdzniecības posmos saskaņā ar nosacījumiem, kas izklāstīti Regulā (EK) Nr. 2200/96. Tomēr posmos, kas seko nosūtīšanai, produkti attiecībā uz standarta noteikumiem var būt: - mazliet mazāk svaigi un ar mazliet mazāku turgescenci, - attiecībā uz produktiem, kas nav augstākās šķiras produkti, mazliet bojāti sakarā ar to attīstību un tendenci ātri bojāties. 2. pants Ar šo atceļ Regulu (EEK) Nr. 454/92. 3. pants Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī. To piemēro no 2000. gada 1. janvāra. Šī regula uzliek saistības kopumā un ir tieši piemērojama visās dalībvalstīs. Briselē, 1999. gada 9. novembrī Komisijas vārdā Komisijas loceklis Franz Fischler PIELIKUMS SPARĢEĻIEM NOTEIKTAIS STANDARTS I PRODUKTA DEFINĪCIJA Šis standarts attiecas uz to šķirņu dzinumiem, kas izaudzēti no Asparagus officinalis L. un kuri patērētājam jānogādā svaigi, bet neattiecas uz rūpnieciskai pārstrādei paredzētiem sparģeļiem. Sparģeļu dzinumus pēc krāsojuma iedala četrās grupās: 1. Baltie sparģeļi; 2. Violetie sparģeļi, kuru galiņi ir diapazonā no rozā līdz violetai vai purpursarkanai krāsai, bet daļa no dzinuma ir balta; 3. Violeti zaļie sparģeļi, kuri ir daļēji violeti un daļēji zaļi; 4. Zaļie sparģeļi, kuru galiņi un lielākā daļa no dzinuma ir zaļa. Šis standarts neattiecas uz zaļajiem un violeti zaļajiem sparģeļiem, kuru diametrs ir mazāks par 3 mm, un baltajiem un violetajiem sparģeļiem, kuru diametrs ir mazāks par 8 mm un kas iesaiņoti vienotos saiņos vai vienības iepakojumos. II NOTEIKUMI ATTIECĪBĀ UZ KVALITĀTI Šī standarta mērķis ir noteikt kvalitātes prasības sparģeļiem pēc to sagatavošanas un iepakošanas. A. Obligātās prasības Ievērojot īpašos noteikumus attiecībā uz katru šķiru un pieļaujamās pielaides, visu šķiru dzinumiem jābūt: - nebojātiem, - veseliem, produktus, ko skārusi puve vai kas sabojājušies tā, ka kļuvuši nederīgi patēriņam, neizmanto, - bez bojājumiem, ko izraisījusi nepiemērota mazgāšana (dzinumi var būt mazgāti, taču ne mērcēti), - tīriem, faktiski bez jebkādiem redzamiem svešķermeņiem, - svaigiem pēc izskata un svaigi smaržojošiem, - faktiski bez kaitēkļiem, - faktiski bez bojājumiem, ko izraisījuši kaitēkļi, - faktiski nesasistiem, - bez pārmērīga ārējā mitruma, t.i., pietiekami "apžāvētiem", ja tie ir bijuši mazgāti vai dzesēti ar aukstu ūdeni, - bez svešas izcelsmes smaržas un/vai garšas. Griezumam pie dzinumu pamatnes jābūt cik vien iespējams tīram. Turklāt dzinumi nedrīkst būt dobi, sadalīti, nomizoti vai salauzti. Ir pieļaujamas nelielas plaisas, kuras parādījušās pēc novākšanas, taču tiktāl, ciktāl tās nepārsniedz IV A. punktā "Kvalitātes pielaides" izklāstītos ierobežojumus. Sparģeļu stāvoklim jābūt tādam, lai tos varētu: - transportēt un pārkraut, un - apmierinošā stāvoklī nogādāt galapunktā. B. Klasifikācija Sparģeļus klasificē trīs šķirās, kas noteiktas turpmāk: i) Augstākā šķira Šīs šķiras dzinumiem jābūt vislabākās kvalitātes dzinumiem, ļoti labi veidotiem un faktiski taisniem. Ņemot vērā parastās īpašības grupai, kurai tie pieder, to galiņiem jābūt ļoti izteiktiem. Uz dzinumiem ir pieļaujamas dažas ļoti nelielas rūsas pēdas, kuras patērētājs var likvidēt nomizojot. "Balto" sparģeļu grupai galiņiem un dzinumiem jābūt baltiem, uz dzinumiem ir pieļaujams tikai pavisam neliels rozā krāsojums. Zaļajiem sparģeļiem pilnībā jābūt zaļā krāsā. Šīs šķiras dzinumiem nav pieļaujama nekāda pārkoksnēšanās. Griezumam pie dzinumu pamatnes jābūt cik vien iespējams taisnstūrainam. Taču, lai uzlabotu izskatu, sparģeļus iepakojot saiņos, ārpusē esošos sparģeļus var nedaudz nogriezt slīpi tiktāl, ciktāl slīpuma veidošana nepārsniedz 1 cm. ii) I šķira Šīs šķiras dzinumiem jābūt labas kvalitātes dzinumiem un labi veidotiem. Tie var būt nedaudz izliekti. Ņemot vērā parastās īpašības grupai, kurai tie pieder, to galiņiem jābūt saspiestiem. Ir pieļaujamas nelielas rūsas pēdas, kuras patērētājs var likvidēt nomizojot. "Balto" sparģeļu grupai uz galiņiem un dzinumiem var būt bāls rozā krāsojums. Zaļajiem sparģeļiem jābūt zaļiem vismaz 80 % no to garuma. "Balto" sparģeļu grupā nekādi pārkoksnējušies dzinumi nav pieļaujami. Pārējām grupām pārkoksnēšanās ir pieļaujama uz apakšējās daļas, ar noteikumu, ka, patērētājam sparģeli nomizojot, koksnainība pazūd. Griezumam pie dzinumu pamatnes jābūt cik vien iespējams taisnstūrainam. iii) II šķira Šajā šķirā iekļauj dzinumus, ko nevar iekļaut augstākās šķirās, bet kas atbilst iepriekš uzskaitītajām obligātajām prasībām. Salīdzinot ar I šķiru, dzinumi var būt sliktāk veidoti un izliektāki, un ņemot vērā parastās īpašības grupai, kurai tie pieder, to galiņi var būt nedaudz atvērti. Ir pieļaujamas rūsas pēdas, kuras patērētājs var likvidēt nomizojot. "Balto" sparģeļu galiņi var būt iekrāsoti, tostarp zaļā nokrāsā. "Violeto" sparģeļu galiņi var būt nedaudz iekrāsoti zaļā krāsā. Zaļajiem sparģeļiem jābūt zaļiem vismaz 60 % no to garuma. Dzinumi var būt nedaudz pārkoksnējušies. Griezums pie dzinumu pamatnes var būt nedaudz ieslīps. III NOTEIKUMI ATTIECĪBĀ UZ KLASIFICĒŠANU PĒC LIELUMA Lielumu nosaka pēc dzinuma garuma un diametra. A. Lielums pēc garuma Dzinumu garumam: - gariem sparģeļiem jābūt lielākam par 17 cm, - īsiem sparģeļiem jābūt 12 līdz 17 cm, - II šķiras sparģeļiem, kas ir sakārtoti, taču nav sasaiņoti iepakojumos, jābūt lielākiem par 12 cm, - sparģeļu galiņiem jābūt mazākiem par 12 cm. Maksimālais garums, kas atļauts baltajiem un violetajiem sparģeļiem, ir 22 cm, bet zaļajiem un violeti zaļajiem sparģeļiem - 27 cm. Maksimālā atšķirība to dzinumu garumam, kuri iepakoti stingri sasietos saiņos, nedrīkst pārsniegt 5 cm. B. Klasificēšana pēc lieluma atkarībā no diametra Dzinumu diametru mēra to garuma vidējā punktā. Minimālais diametrs un klasificēšana pēc lieluma ir: Baltajiem un violetajiem sparģeļiem Šķira Minimālais diametrs Klasificēšana pēc lieluma Augstāka 12 mm Maksimālā starpība 8 mm starp tievāko un resnāko dzinumu vienā un tajā pašā iepakojumā vai vienā un tajā pašā saišķī I 10 mm Maksimālā starpība 10 mm starp tievāko un resnāko dzinumu vienā un tajā pašā iepakojumā vai vienā un tajā pašā sainī II 8 mm Nav noteikumu attiecībā uz vienveidību Violeti zaļie un zaļie sparģeļi Šķira Minimālais diametrs Klasificēšana pēc lieluma Augstākā un I šķira 3 mm Maksimālā starpība 8 mm starp tievāko un resnāko dzinumu vienā un tajā pašā iepakojumā vai vienā un tajā pašā sainī II 3 mm Nav noteikumu attiecībā uz vienveidību IV NOTEIKUMI ATTIECĪBĀ UZ PIELAIDĒM Katrā iepakojumā ir pieļaujamas pielaides attiecībā uz kvalitāti un lielumu produktiem, kas neatbilst norādītās šķiras prasībām. A. Kvalitātes pielaides i) Augstākā šķira 5 % dzinumu pēc skaita vai svara, kas neatbilst šķiras prasībām, bet atbilst I šķiras prasībām vai izņēmuma kārtā iekļaujas minētās šķiras pielaižu robežās, vai kuriem ir nelielas nesaaugušas plaisas, kuras parādās pēc novākšanas. ii) I šķira 10 % dzinumu pēc skaita vai svara, kas neatbilst šķiras prasībām, bet atbilst I šķiras prasībām vai izņēmuma kārtā iekļaujas minētās šķiras pielaižu robežās, vai kuriem ir nelielas nesaaugušas plaisas, kuras parādās pēc novākšanas. iii) II šķira 10 % dzinumu pēc skaita vai svara, kas neatbilst ne šķiras prasībām, ne obligātajām prasībām, izņemot dzinumus, ko skārusi puve vai jebkurš cits bojājums, kā dēļ tie nav derīgi lietošanai pārtikā. Dobiem dzinumiem vai dzinumiem, kuriem mazgāšanas rezultātā parādās pavisam nelielas plaisas, papildus iepriekšminētajiem 10 % var atļaut papildu pielaidi 10 % apmērā pēc skaita vai svara. Nevienā iepakojumā vai sainī nevar būt vairāk par 15 % dobu dzinumu. B. Lieluma pielaides Attiecībā uz visām šķirām: 10 % dzinumu pēc skaita vai svara, kas neatbilst norādītajam lielumam un veido atkāpi no norādītajiem garuma ierobežojumiem ar maksimālo garuma novirzi 1 cm un diametra novirzi 2 mm. V NOTEIKUMI ATTIECĪBĀ UZ NOFORMĒJUMU A. Vienveidība Katra iepakojuma, katra vienības iepakojuma vai katra viena un tā paša iepakojuma saiņa saturam būtu jābūt vienveidīgam un jāsatur tikai vienas un tās pašas izcelsmes, kvalitātes, krāsu grupas un lieluma sparģeļi (ja klasificēšana pēc lieluma ir obligāta). Tomēr attiecībā uz krāsu dažādu krāsu grupu dzinumiem ir pieļaujami šādi ierobežojumi: - baltajiem sparģeļiem: 10 % Augstākas un I šķiras violeto sparģeļu pēc skaita vai svara, un 15 % II šķiras sparģeļu, - violetajiem, zaļajiem un violeti zaļajiem sparģeļiem: - 10 % citas krāsu grupas pēc skaita vai svara. II šķiras gadījumā tiek pieļauts balto un violeto sparģeļu maisījums, ar noteikumu, ka tas ir atbilstoši marķēts. Katra iepakojuma, vienības iepakojuma vai saiņa satura redzamajai daļai jāraksturo viss saturs. B. Noformējums Sparģeļus var noformēt šādos veidos: i) stingri sasietos saiņos Dzinumiem katra saiņa ārpusē pēc izskata un diametra ir jābūt atbilstošiem visa saiņa vidējiem rādītājiem. Augstākās šķiras sparģeļu dzinumiem, kas sapakoti saiņos, ir jābūt vienāda garuma. Saiņiem iepakojumā ir jābūt sakārtotiem vienmērīgi, katru saini var aptīt ar papīru. Jebkurā vienā iepakojumā saiņiem ir jābūt vienāda svara un garuma; ii) vienības iepakojumos vai sakārtotus, bet ne sasaiņotus iepakojumā C. Iesaiņojums Sparģeļiem jābūt iesaiņotiem tā, lai produkts būtu pienācīgi aizsargāts. Materiāliem, ko izmanto iesaiņojuma iekšpusē, jābūt jauniem, tīriem un tādas kvalitātes, kas ļauj pasargāt produktu no jebkādiem ārējiem vai iekšējiem bojājumiem. Materiālus un jo īpaši papīru vai zīmogus ar tirdzniecības specifikācijām atļauts izmantot ar noteikumu, ka iespiešana vai etiķetēšana ir veikta ar netoksisku tinti vai līmi. Iesaiņojumam jābūt bez jebkādiem svešķermeņiem. VI NOTEIKUMI ATTIECĪBĀ UZ MARĶĒŠANU Uz katra iepakojuma jābūt šādai informācijai, kas uzrakstīta uz vienas iesaiņojuma puses, ir salasāma, neizdzēšami marķēta un ir redzama no ārpuses. A. Identifikācija Fasētājs un/vai izplatītājs: nosaukums un adrese vai oficiāli izsniegts vai pieņemts kods. Tomēr gadījumā, ja izmanto kodu, atsauce "fasētājs un/vai izplatītājs (vai atbilstīgi saīsinājumi)" jānorāda cieši kopā ar kodu. B. Produkcijas veids "Sparģeļi", kuriem seko norāde "baltie", "zaļie", "violetie" vai "violeti zaļie", ja iepakojuma saturs no ārpuses nav redzams, un vajadzības gadījumā norāde "īsi", "galiņi" vai "balto un violeto maisījums". C. Produkcijas izcelsme Izcelsmes valsts un pēc izvēles apgabals, kur produkts ir audzēts, vai valsts, reģiona vai vietējais ģeogrāfiskais nosaukums. D. Tirdzniecības specifikācijas: - šķira, - izteiktais lielums: a) sparģeļiem, uz kuriem attiecas vienveidības noteikumi, kā minimālais un maksimālais diametrs; b) sparģeļiem, kas nav pakļauti vienveidības noteikumiem, kā minimālais diametrs un arī maksimālais diametrs, vai vārdi "un lielāks", - Sparģeļiem, kas iesaiņoti saiņos vai vienības iepakojumos, saiņu vai vienības iepakojumu skaits. E. Oficiālā kontroles atzīme (nav obligāta). 1 OV L 297, 21.11.1996., 1. lpp. 2 OV L 160, 26.6.1999., 80. lpp. 3 OV L 52, 27.2.1992., 29. lpp. 4 OV L 126, 17.5.1997., 11. lpp.